b'\n_START_ARTICLE_\nEfua Dorkenoo\n_START_SECTION_\nEl\xc3\xa4m\xc3\xa4\n_START_PARAGRAPH_\nEfua Dorkenoo syntyi nykyisess\xc3\xa4 Ghanassa Cape Coastissa. H\xc3\xa4nen vanhempansa olivat John ja Marian Elliot-Yorke, ja h\xc3\xa4nell\xc3\xa4 oli kymmenen sisarusta. Efua kasvoi k\xc3\xa4yt\xc3\xa4nn\xc3\xb6ss\xc3\xa4 Adisadel Collegen kampusalueella, sill\xc3\xa4 h\xc3\xa4nen is\xc3\xa4ns\xc3\xa4 toimi koulun hoitajana._NEWLINE_Dorkenoo muutti 17-vuotiaana Lontooseen, miss\xc3\xa4 h\xc3\xa4n ty\xc3\xb6skenteli sairaanhoitajana useissa sairaaloissa. H\xc3\xa4n kohtasi 1970-luvulla ensimm\xc3\xa4isen tapauksen, jossa naisen sukupuolielin oli silvottu. H\xc3\xa4n joutui todistamaan infibulaation kohteeksi joutuneen naisen tuskaa, kun t\xc3\xa4m\xc3\xa4 oli synnytt\xc3\xa4m\xc3\xa4ss\xc3\xa4. \xc3\x84iti oli niin pahoin arpeutunut, ett\xc3\xa4 t\xc3\xa4m\xc3\xa4 ei pystynyt synnytt\xc3\xa4m\xc3\xa4\xc3\xa4n luonnollisesti. Dorkenoo alkoi 1980-luvulla kampanjoida silpomisk\xc3\xa4yt\xc3\xa4nt\xc3\xb6j\xc3\xa4 vastaan ty\xc3\xb6skennelless\xc3\xa4\xc3\xa4n Minority Rights Group -hyv\xc3\xa4ntekev\xc3\xa4isyysj\xc3\xa4rjest\xc3\xb6lle._NEWLINE_Dorkenoo tutki naisten sukupuolielinten silpomista London School of Hygiene & Tropical Medicine, mist\xc3\xa4 h\xc3\xa4n valmistui maisteriksi vuonna 1982. H\xc3\xa4n julkaisi MRG-j\xc3\xa4rjest\xc3\xb6n alaisuudessa ensimm\xc3\xa4isen raportin Britannian tilanteesta, mink\xc3\xa4 ansiosta h\xc3\xa4n sai varoja perustaa vuonna 1983 Foundation for Women\xe2\x80\x99s Health, Research and Development -s\xc3\xa4\xc3\xa4ti\xc3\xb6. Se pyrki turvaamaan afrikkalaisten tytt\xc3\xb6jen ja naisten seksuaali- ja synnytysterveytt\xc3\xa4. Lopullisena p\xc3\xa4\xc3\xa4m\xc3\xa4\xc3\xa4r\xc3\xa4\xc3\xa4n\xc3\xa4 oli naisten sukupuolielinten silpomisen kielt\xc3\xa4minen. Britanniassa se tapahtui vuonna 1985._NEWLINE_Dorkenoo julkaisi vuonna 1994 teoksen Cutting the Rose, josta tuli laajamittaisin kirja naisten sukupuolielinten silpomiseen liittyneist\xc3\xa4 k\xc3\xa4yt\xc3\xa4nn\xc3\xb6ist\xc3\xa4 ja sen est\xc3\xa4misest\xc3\xa4. Sit\xc3\xa4 pidet\xc3\xa4\xc3\xa4n alansa merkkipaaluna, ja vuonna 2002 se valittiin 1900-luvun sadan parhaan afrikkalaisen kirjan joukkoon._NEWLINE_Dorkenoo ty\xc3\xb6skenteli vuodet 1995\xe2\x80\x932001 Maailman terveysj\xc3\xa4rjest\xc3\xb6 WHO:n naisten terveyden osaston johtajana. H\xc3\xa4n ohjasi j\xc3\xa4rjest\xc3\xb6ss\xc3\xa4 muun muassa alueellisia kampanjoita sukupuolielinten silpomista vastaan Burkina Fasossa, Ghanassa, Kamerunissa, Keniassa, Somaliassa ja Sudanissa. Dorkenoo kuitenkin turhautui WHO:n byrokratiaan ja j\xc3\xa4rjest\xc3\xb6n hitauteen. Joka vuosi miljoonia tytt\xc3\xb6j\xc3\xa4 silvottiin, mutta toiminnan kielt\xc3\xa4minen edistyi hitaasti._NEWLINE_Dorkenoo j\xc3\xa4tti WHO:n vuonna 2001 ja siirtyi Equality Now -j\xc3\xa4rjest\xc3\xb6\xc3\xb6n. Siell\xc3\xa4 h\xc3\xa4n valvoi j\xc3\xa4rjest\xc3\xb6n maailmanlaajuista ohjelmaa ja pyrki varmistamaan, ett\xc3\xa4 silpomisen uhrit saivat \xc3\xa4\xc3\xa4nens\xc3\xa4 kuuluville. Britannain hallitus k\xc3\xa4ynnisti puolestaan vuonna 2013 ohjelman silpomisen kielt\xc3\xa4miseksi Afrikassa. Dorkenoo toimi sen ohjelmavastaavana. Se k\xc3\xa4ynnistettiin seuraavana vuonna, viikko ennen Dorkenoon kuolemaa. Dorkenoo kuoli sy\xc3\xb6p\xc3\xa4\xc3\xa4n lokakuussa 2014.\n_START_SECTION_\nTunnustukset\n_START_PARAGRAPH_\nDorkenoo sai ty\xc3\xb6st\xc3\xa4\xc3\xa4n paljon tunnustusta. Kuningatar nimesi h\xc3\xa4net vuonna 1994 Brittil\xc3\xa4isen imperiumin ritarikuntaan upseerina. Equality Now my\xc3\xb6nsi h\xc3\xa4nelle ja Gloria Steinemille vuonna 2000 kansainv\xc3\xa4lisen ihmisoikeuspalkinnon el\xc3\xa4m\xc3\xa4nty\xc3\xb6st\xc3\xa4\xc3\xa4n naisten oikeuksien parantamiseksi.'